Журналист нэхъыфIхэр ягъэпажэ
Урысейм и Печатым и махуэр щагъэлъапIэм ПечатымкIэ Унэм зэхыхьэ гуапэ щекIуэкIащ. Абы хэтащ республикэм и телевиденэхэм, радиом, газет-хэм, журналхэм я лэжьакIуэхэр, министерствэхэм, къулыкъущIапIэ зэхуэмыдэхэм къикIа хьэщIэхэр.
ЗэIущIэм и пэщIэдзэм КъБР-м и Iэтащхьэ КIуэкIуэ Юрий Республикэм и хъыбарегъащIэ IэнатIэхэм я лэжьакIуэхэм зэрызахуигъазэм къеджащ КъБР-м и Правительствэм и УнафэщIым и къуэдзэ Ахъуэхъу Таймураз. Абы УФ-м и министерствэхэм къабгъэдэкI ЩIыхь тхылъхэмрэ КъБР-м и Правительствэм и ФIыщIэ тхылъымрэ зыхуэфащэхэм яритыжащ.
Журналистхэм ехъуэхъуащ КъБР-м и Парламентым и комитетым и унафэщI Пащты Борис, КъБР-м и Iэтащхьэм и чэнджэщэгъу Дроздов Игорь, КъБР-м курортхэмрэ туризмэмкIэ и министр Хьэсанэ Ислъам, щэнхабзэмкIэ министр Къумахуэ Мухьэдин, лэжьыгъэмкIэ, цIыхухэр IэнатIэхэмкIэ къызэгъэпэщынымрэ социальнэ дэIэпыкъуныгъэмкIэ министрым и къуэдзэ Ацкъан Ратмир, Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ управленэм и унафэщI КIурашын Анзор, мэкъумэш хозяйствэмкIэ министрым и къуэдзэ Уэдыхь Тимур, Печатымрэ цIыхубэ коммуникацэхэмкIэ къэрал комитетым и унафэщI Къэзанш Людмилэ, Узыншагъэр хъумэнымкIэ министерствэм и пресс-IуэхущIапIэм и унафэщI Щомахуэ Лилие, КъБР-м и Журналистхэм я зэгухьэныгъэм и унафэщIым и къуэдзэ Шаваевэ Разият сымэ, нэгъуэщIхэри.
Ди республикэм къыщыхъу-къыщыщIэхэр, IэнатIэ зэмылIэужьыгъуэхэм щекIуэкI зыужьыныгъэхэр, гъащIэм и зэхъуэкIыныгъэхэр Iэзэу къэзыгъэлъэгъуэж теле-радио журналистхэр, газетхэмрэ журналхэмрэ я лэжьакIуэхэр ЩIыхь тхылъхэмкIэ, саугъэтхэмкIэ, фIыщIэ псалъэхэмкIэ, дамыгъэ лъапIэхэмкIэ ягъэпэжащ министерствэ зэмылIэужьыгъуэхэм я лIыкIуэхэм. Апхуэдэуи КъБР-м и Жур-налистхэм я зэгухьэныгъэм 2016 гъэм иригъэкIуэкIа зэпеуэм зи лэжьыгъэр нэхъыфIу къыщалъытахэм я цIэ къраIуащ.
Пшыхь гуапэм зи пщIэр щаIэтахэм ящыщу я цIэр къитIуэну дыхуейт «Адыгэ псалъэ» газетым и лэжьакIуэхэу УФ-м Связымрэ цIыхубэ коммуникацэхэмкIэ и министерствэм и щIыхь тхылъ зрата Истэпан Залинэ, КъБР-м и Парламентым и УнафэщIым къыбгъэдэкI ФIыщIэ Тхылъ зыхуагъэфэща Къарей Элинэ, Бзылъхугъэхэм я Налшык зэгухьэныгъэм и ЩIыхь тхылъкIэ ягъэпэжа Уэрдокъуэ Женя, КъБР-м Граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и управленэм и ЩIыхь тхылъ зрата Жыласэ Маритэ, КъБР-м и Журналистхэм я зэгухьэныгъэм иригъэкIуэкIа зэпеуэм «Газет тхыгъэ нэхъыфI» унэтIыныгъэм щытекIуа, Союзым и ЩIыхь тхылъыр зыхуагъэфэща Щоджэн Iэминат сымэ.
Республикэм и журналист нэхъ пашэхэм папщIэ къызэрагъэпэща пшыхьыр гуапэу екIуэкIащ икIи рай-онхэм, республикэхэм, хъыбарегъащIэ IэнатIэ зэмылIэужьыгъуэхэм щыIэ зэлэжьэгъухэр зэбгъэдэсащ.
НэщIэпыджэ Замирэ.
Сурэтхэр Къарей Элинэ трихащ.
